CELEX: 32021D2148
Language: sl
Date: 2021-12-03 00:00:00
Title: Izvedbeni sklep Komisije (EU) 2021/2148 z dne 3. decembra 2021 o nerešenih ugovorih glede določil in pogojev dovoljenja za družino biocidnih proizvodov Oxybio v skladu s členom 36 Uredbe (EU) št. 528/2012 Evropskega parlamenta in Sveta (notificirano pod dokumentarno številko C(2021) 8690) (Besedilo velja za EGP)

6.12.2021   
               
               
                  SL
               
               
                  Uradni list Evropske unije
               
               
                  L 434/1
               
            
         IZVEDBENI SKLEP KOMISIJE (EU) 2021/2148
         z dne 3. decembra 2021
         o nerešenih ugovorih glede določil in pogojev dovoljenja za družino biocidnih proizvodov Oxybio v skladu s členom 36 Uredbe (EU) št. 528/2012 Evropskega parlamenta in Sveta
         
            
               (notificirano pod dokumentarno številko C(2021) 8690)
            
         
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti člena 36(3) Uredbe,
         ob upoštevanju naslednjega:
         
                     (1)
                  
                  
                     Družba Intergaz et Services (v nadaljnjem besedilu: vlagatelj) je 26. julija 2018 pri pristojnih organih več držav članic, vključno s Francijo, v skladu s členom 34 Uredbe (EU) št. 528/2012 vložila vlogo za vzporedno medsebojno priznanje razkužil za površine iz družine biocidnih proizvodov Oxybio, ki vsebujejo aktivno snov vodikov peroksid v koncentracijah od 12 % do 49 % masnega deleža (v nadaljnjem besedilu: družina biocidnih proizvodov). Belgija je referenčna država članica, odgovorna za oceno vloge v skladu s členom 34(1) Uredbe (EU) št. 528/2012.
                  
               
                     (2)
                  
                  
                     Družina biocidnih proizvodov zajema proizvode, ki vsebujejo vodikov peroksid v koncentracijah 12 %, 30 %, 35 % in 49 %, organizirane v treh poddružinah, katerih tehnične lastnosti so opisane v treh povzetkih značilnosti biocidnega proizvoda (meta SPC), in sicer meta SPC 1, meta SPC 2 in meta SPC 3. Belgija je v poročilu o oceni priporočila izdajo dovoljenja samo za tiste proizvode iz družine biocidnih proizvodov, ki vsebujejo vodikov peroksid v koncentraciji 12 %. Navedeni proizvodi so zajeti v meta SPC 1 (Oxybio L12).
                  
               
                     (3)
                  
                  
                     V skladu s členom 35(2) Uredbe (EU) št. 528/2012 je Francija koordinacijski skupini 29. septembra 2020 predložila ugovore, pri čemer je navedla, da sporna družina proizvodov ne izpolnjuje pogojev iz člena 19(1), točka (d), navedene uredbe.
                  
               
                     (4)
                  
                  
                     Francija je menila, da fizikalne nevarnosti proizvodov iz družine biocidnih proizvodov, ki jih je določila Belgija glede lastnosti oksidativnih tekočin in ki so navedene v osnutku povzetka značilnosti biocidnega proizvoda v skladu s členom 22(2), točka (i), Uredbe (EU) št. 528/2012, niso pravilne. Belgija je navedla, da so se pri določanju oksidativne lastnosti družine biocidnih proizvodov upoštevale posebne mejne koncentracije vodikovega peroksida, kot so določene v tabeli 3 dela 3 Priloge VI k Uredbi (ES) št. 1272/2008 Evropskega parlamenta in Sveta (2), in da noben proizvod iz družine biocidnih proizvodov ni dosegel spodnje meje v višini 50 %. Zato je Belgija sklenila, da proizvodov ni mogoče razvrstiti glede na to lastnost.
                  
               
                     (5)
                  
                  
                     Francija je trdila, da je nerazvrstitev proizvodov glede na lastnost oksidativnih tekočin nepravilna. Vztrajala je, da so izkušnje pri ravnanju s snovmi ali zmesmi, ki se izkažejo za oksidativne, ter njihovi uporabi pomemben dejavnik pri razvrščanju v ta razred nevarnosti, kot je navedeno v Smernicah o uporabi meril za razvrščanje, označevanje in pakiranje (3) Evropske agencije za kemikalije (v nadaljnjem besedilu: smernice ECHA). Po mnenju Francije uporaba vzorčnih predpisov iz Priporočil ZN o prevozu nevarnega blaga pomeni take izkušnje, razvrstitev v skladu s temi predpisi pa bi morala biti vključena v osnutek povzetka značilnosti proizvoda. Zato je sklenila, da bi morala biti pravilna razvrstitev proizvodov iz družine biocidnih proizvodov, zajetih v meta SPC 1 (Oxybio L12), oksidativna tekočina, embalažna skupina III, kot je določeno v vzorčnih predpisih iz Priporočil ZN o prevozu nevarnega blaga.
                  
               
                     (6)
                  
                  
                     Ker v koordinacijski skupini ni bil dosežen dogovor, je Belgija 10. decembra 2020 Komisiji predložila nerešen ugovor v skladu s členom 36(1) Uredbe (EU) št. 528/2012. Komisiji je predložila podroben opis zadeve, o kateri države članice niso mogle doseči dogovora, ter razloge za njihovo nestrinjanje. Kopija navedenega opisa je bila posredovana zadevnim državam članicam in vlagatelju.
                  
               
                     (7)
                  
                  
                     Člen 19(1), točka (d), Uredbe (EU) št. 528/2012 določa enega od pogojev za izdajo dovoljenja, in sicer, da so fizikalne in kemijske lastnosti biocidnega proizvoda določene in sprejemljive za primerno uporabo in prevoz proizvoda.
                  
               
                     (8)
                  
                  
                     Točka 2.13.2.1. Priloge I k Uredbi (ES) št. 1272/2008 določa, da se oksidativna tekočina razvrsti v eno od treh kategorij tega razreda (kategorija 1, 2 ali 3) po testni metodi O.2 iz pododdelka 34.4.2 dela III Priporočil ZN o prevozu nevarnega blaga, Priročnik testov in kriterijev, v skladu z merili iz tabele 2.13.1. navedene priloge.
                  
               
                     (9)
                  
                  
                     Tabela 3 dela 3 Priloge VI k Uredbi (ES) št. 1272/2008 v vnosu z indeks številko 008-003-00-9 določa usklajeno razvrstitev raztopin vodikovega peroksida glede na lastnost oksidativnih tekočin s posebnima mejnima koncentracijama: oksidativna tekočina kategorije 1 z najmanj 70 % vodikovega peroksida ter oksidativna tekočina kategorije 2 z najmanj 50 % in največ 70 % vodikovega peroksida. Vendar so navedenim mejam dodane štiri zvezdice (****), ki označujejo, da je treba pravilno razvrstitev potrditi s preskusi, kot je določeno v točki 1.2.4. dela 1 Priloge VI k navedeni uredbi.
                  
               
                     (10)
                  
                  
                     Vlagatelj ni predložil nobenih podatkov o preskusu glede lastnosti oksidativnih tekočin. Menil je, da se za razvrstitev glede lastnosti oksidativnih tekočin uporabljajo posebne mejne koncentracije iz tabele 3 dela 3 Priloge VI k Uredbi (ES) št. 1272/2008 v vnosu z indeks številko 008-003-00-9 in da je njihova uporaba vodila v nerazvrstitev proizvodov iz družine biocidnih proizvodov glede te lastnosti.
                  
               
                     (11)
                  
                  
                     V skladu z vzorčnimi predpisi iz Priporočil ZN o prevozu nevarnega blaga bi bilo treba vodne raztopine z več kot 8 % vodikovega peroksida razvrstiti v podrazred 5.1 (oksidativne snovi): oksidativna tekočina, embalažna skupina III, z najmanj 8 % in največ 20 % vodikovega peroksida; oksidativna tekočina, embalažna skupina II, z najmanj 20 % in največ 60 % vodikovega peroksida; oksidativna tekočina, embalažna skupina I, z več kot 60 % vodikovega peroksida. Razvrstitev v zvezi s tem razredom nevarnosti temelji na isti testni metodi, kot se zahteva v točki 2.13. dela 2 Priloge I k Uredbi (ES) št. 1272/2008.
                  
               
                     (12)
                  
                  
                     Kot je določeno v oddelku 2.13.5 smernic ECHA, embalažne skupine I, II in III, kot so opredeljene v vzorčnih predpisih iz Priporočil ZN o prevozu nevarnega blaga za oksidativne tekočine, neposredno ustrezajo kategorijam 1, 2 oziroma 3 za oksidativne tekočine iz Uredbe (ES) št. 1272/2008.
                  
               
                     (13)
                  
                  
                     Kadar rezultati testa niso v skladu z znanimi izkušnjami, imajo v skladu s točko 2.13.4.3. dela 2 Priloge I k Uredbi (ES) št. 1272/2008 presoje na podlagi znanih izkušenj prednost pred rezultati testa. V ustreznem oddelku 2.13.4.3 smernic ECHA je navedeno tudi, da so poleg testiranja tudi izkušnje pri ravnanju s snovmi ali zmesmi, ki se izkažejo za oksidativne, ter njihovi uporabi pomemben dodatni dejavnik pri razvrščanju v ta razred nevarnosti.
                  
               
                     (14)
                  
                  
                     Za prevoz nevarnega blaga znotraj ozemelj držav članic in med njimi člen 3 Direktive 2008/68/ES Evropskega parlamenta in Sveta (4) nalaga uporabo prilog A in B Evropskega sporazuma o mednarodnem cestnem prevozu nevarnega blaga (ADR), priloženih predpisov k Evropskemu sporazumu o mednarodnem prevozu nevarnega blaga po celinskih plovnih poteh (ADN), členov 3(f), 3(h), 8(1) in 8(3) sporazuma ADN ter Priloge k Pravilniku o mednarodnem železniškem prevozu nevarnega blaga (RID).
                  
               
                     (15)
                  
                  
                     Sporazuma ADR in ADN ter Pravilnik RID upoštevajo vzorčne predpise iz Priporočil ZN o prevozu nevarnega blaga in vključujejo razvrstitev vodnih raztopin, ki vsebujejo vodikov peroksid, kot je določeno v vzorčnih predpisih iz Priporočil ZN o prevozu nevarnega blaga. Zato se za namene prevoza proizvodi iz družine biocidnih proizvodov, ki jih zajema meta SPC 1, razvrstijo kot oksidativna tekočina, embalažna skupina III, v skladu s sporazumoma ADR in ADN ter Pravilnikom RID.
                  
               
                     (16)
                  
                  
                     Ker vlagatelj ni predložil podatkov o preskusu, se zdi primerno uporabiti presoje na podlagi znanih izkušenj pri ravnanju z vodnimi raztopinami, ki vsebujejo vodikov peroksid, in njihovi uporabi v zvezi z razvrstitvijo glede na lastnost oksidativnih tekočin. V tem okviru zakonodaja o prevozu nevarnega blaga določa zavezujoča merila za razvrščanje snovi in zmesi, tudi v zvezi z razredom nevarnosti oksidativnih tekočin, ki so pomembna za obravnavani primer.
                  
               
                     (17)
                  
                  
                     Zato je v osnutku povzetka značilnosti proizvoda primerno navesti, da se proizvodi, ki vsebujejo vodikov peroksid v koncentraciji 12 %, razvrstijo kot oksidativna tekočina, embalažna skupina III, v skladu z vzorčnimi predpisi iz Priporočil ZN o prevozu nevarnega blaga, kar ustreza oksidativni tekočini, kategorija 3, v skladu z Uredbo (ES) št. 1272/2008.
                  
               
                     (18)
                  
                  
                     Komisija je 8. aprila 2021 vlagatelju zagotovila možnost, da predloži pisne pripombe v skladu s členom 36(2) Uredbe (EU) št. 528/2012. Vlagatelj je predložil pripombe, ki jih je Komisija nato upoštevala.
                  
               
                     (19)
                  
                  
                     Ukrepi iz tega sklepa so v skladu z mnenjem Stalnega odbora za biocidne proizvode –
                  
               SPREJELA NASLEDNJI SKLEP:
         
            Člen 1
            Ta sklep se uporablja za proizvode iz družine biocidnih proizvodov, zajete v meta SPC 1 (Oxybio L12), ki so v registru biocidnih proizvodov opredeljeni s številko zadeve BC-SK041671-32.
         
         
            Člen 2
            Za namene člena 19(1), točka (d), Uredbe (EU) št. 528/2012 je razvrstitev nevarnosti glede lastnosti oksidativnih tekočin proizvodov iz člena 1 oksidativna tekočina, embalažna skupina III, v skladu z vzorčnimi predpisi iz Priporočil ZN o prevozu nevarnega blaga, kar ustreza oksidativni tekočini, kategorija 3, v skladu z Uredbo (ES) št. 1272/2008.
            Proizvodi iz člena 1 izpolnjujejo pogoj iz člena 19(1), točka (d), Uredbe (EU) št. 528/2012, če so razvrščeni kot oksidativna tekočina, embalažna skupina III, v skladu z vzorčnimi predpisi iz Priporočil ZN o prevozu nevarnega blaga, kar ustreza oksidativni tekočini, kategorija 3, v skladu z Uredbo (ES) št. 1272/2008.
         
         
            Člen 3
            Ta sklep je naslovljen na države članice.
         
         
            V Bruslju, 3. decembra 2021
            
               
                  Za Komisijo
               
               Stela KIRIAKIDES
               
                  članica Komisije
               
            
         
         
            (1)  UL L 167, 27.6.2012, str. 1.
         
            (2)  Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL L 353, 31.12.2008, str. 1).
         
            (3)  Smernice ECHA o uporabi meril za razvrščanje, označevanje in pakiranje, smernice k Uredbi (ES) št. 1272/2008 o razvrščanju, označevanju in pakiranju snovi ter zmesi, različica 5.0, julij 2017 https://echa.europa.eu/documents/10162/23036412/clp_en.pdf/58b5dc6d-ac2a-4910-9702-e9e1f5051cc5.
         
            (4)  Direktiva 2008/68/ES Evropskega parlamenta in Sveta z dne 24. septembra 2008 o notranjem prevozu nevarnega blaga (UL L 260, 30.9.2008, str. 13).